proxectonos/corpus_dominio_legal_administrativo_tmp huggingface dataset:
RESOLUCIÓN do 8 de outubro de 2018, da Secretaría Xeral Técnica da Consellería de Infraestruturas e Mobilidade, pola que se dá publicidade a unha encomenda de xestión de carácter técnico á Axencia Galega de Infraestruturas relativa ao expediente de contratación para a adxudicación do contrato da obra da pasarela peonil da estación de Santiago de Compostela.
Consellería de Infraestruturas e Mobilidade — III. Outras disposicións — 18/10/2018

De conformidade cos artigos 8 e 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión da Consellería de Infraestruturas e Mobilidade á Axencia Galega de Infraestruturas para a realización de traballos técnicos que se susciten no expediente de contratación para a adxudicación do contrato da obra da pasarela peonil da estación de Santiago de Compostela, que ten as seguintes características:
Obxecto: encomenda de xestión da Consellería de Infraestruturas e Mobilidade á AGI para a realización dos seguintes traballos:
• Na fase de licitación do contrato de obras:
– Elaboración do informe técnico de valoración das ofertas técnicas presentadas, incluídos os informes relativos a posibles baixas desproporcionadas.
• Na fase de execución do contrato de obras:
– A dirección do contrato, como responsable del, correspondéndolle as facultades atribuídas polo artigo 62 da LCSP.
– Sen prexuízo das funcións que lle correspondan ao director facultativo das obras, no suposto da existencia dun modificado sobre o contrato de obras a AGI, a través dos seus órganos técnicos, deberá emitir o correspondente informe técnico de supervisión.
– A comprobación do replanteo do proxecto.
– En relación á tramitación das certificacións de obra e, de ser o caso, á liquidación do contrato, sen prexuízo das funcións que ao respecto correspondan ao director facultativo, estas deberán ser visadas pola unidade que designe a tal efecto a AGI.
• Calquera outro informe de carácter técnico que en relación con este contrato de obras sexa solicitado polo órgano xestor.
Natureza e alcance da xestión encomendada: esta encomenda ten natureza intersubxectiva ao realizarse entre órganos (Consellería de Infraestruturas e Mobilidade e Axencia Galega de Infraestruturas) dotados de personalidade xurídica propia e ser a Axencia Galega de Infraestruturas medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
Prazo de vixencia: desde a súa sinatura ata a extinción do contrato.
Supostos en que procede a finalización anticipada da encomenda: incumprimento total ou parcial dalgunha das partes ou mutuo acordo.
Santiago de Compostela, 8 de outubro de 2018
ORDE do 9 de outubro de 2018 pola que se amplía o crédito existente para a concesión das axudas previstas na Orde do 18 de abril de 2018 pola que se establecen as bases reguladoras para a concesión de axudas para a adquisición de vehículos de taxi adaptados a persoas con mobilidade reducida (eurotaxi) e se convocan para o exercicio 2018, publicada no Diario Oficial de Galicia número 84, do 2 de maio de 2018.
Consellería de Infraestruturas e Mobilidade — III. Outras disposicións — 18/10/2018

O día 2 de maio de 2018 publicouse no
Diario Oficial de Galicia
a Orde do 18 de abril de 2018 pola que se establecen as bases reguladoras para a concesión de axudas para a adquisición de vehículos taxi adaptados a persoas con mobilidade reducida (eurotaxi) e se convocan para o exercicio 2018.
Na dita orde prevíase que as subvencións que se establecesen para as actuacións obxecto destas axudas contarían cun orzamento de 250.000 euros financiado con cargo á aplicación orzamentaria 08.02.512A.770.0 dos orzamentos xerais da Comunidade Autónoma de Galicia para o ano 2018.
No artigo 5 das bases reguladoras da Orde do 18 de abril de 2018 establécese que o prazo de presentación de solicitudes comezará a partir do día seguinte ao da publicación no
Diario Oficial de Galicia
e finalizará o 13 de outubro de 2018, agás que se produza o suposto de esgotamento previo do crédito.
Así mesmo, no citado artigo establécese que as solicitudes que se presenten unha vez comunicado o esgotamento do crédito, de ser o caso, quedarán nunha situación de «reserva» e poderán, de ser o caso, ser subvencionadas co crédito que quede libre ao se producir algunha renuncia por parte das persoas beneficiarias, ou ben co incremento do crédito orzamentario destinado a estas axudas.
Unha vez esgotado o crédito inicial destas axudas antes de rematar o prazo de presentación de solicitudes, considérase conveniente ampliar o importe inicial de 250.000 euros, de xeito que se acade un maior grao de cumprimento do Real decreto 1554/2007, do 23 de novembro, polo que se regulan as condicións básicas de accesibilidade e non discriminación para o acceso e a utilización de medios de transporte para persoas con discapacidade.
De acordo co anterior, vista a Lei 9/2017, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo único.
Ampliación de crédito
Ampliar o importe total do crédito das axudas establecidas na Orde do 18 de abril de 2018 (DOG núm. 84, do 2 de maio), pola que se establecen as bases reguladoras para a concesión de axudas para a adquisición de vehículos taxi adaptados a persoas con mobilidade reducida (eurotaxi), e se convocan para o exercicio 2018, por un importe de 150.000 euros con cargo á aplicación orzamentaria 08.02.512A.770.0 dos orzamentos xerais da Comunidade Autónoma de Galicia para o ano 2018.
Unha vez efectuada esta ampliación, o importe total destas axudas ascende a 400.000 euros.
Esta modificación non dá lugar á apertura dun novo prazo de presentación de solicitudes.
Santiago de Compostela, 9 de outubro de 2018
RESOLUCIÓN do 5 de outubro de 2018, da Secretaría Xeral de Emprego, pola que se lles dá publicidade ás axudas concedidas ao abeiro da Orde do 29 de decembro de 2017 pola que se establecen as bases reguladoras de subvencións para sufragar os gastos de funcionamento das entidades asociativas de cooperativas, sociedades laborais, centros especiais de emprego e empresas de inserción, e se convocan para o ano 2018 (Diario Oficial de Galicia número 25, do 5 de febrero de 2018).
Consellería de Economía, Emprego e Industria — III. Outras disposicións — 18/10/2018

En cumprimento do disposto no artigo 9.1 da Orde do 29 de decembro de 2017 pola que se establecen as bases reguladoras de subvencións para sufragar os gastos de funcionamento das entidades asociativas de cooperativas, sociedades laborais, centros especiais de emprego e empresas de inserción, e se convocan para o ano 2018 (DOG núm. 25, do 5 de febreiro de 2018), resolvo que se publiquen as subvencións concedidas que se indican no anexo, cun importe total de 290.000,00 euros, con cargo á aplicación 09.40.324C.481.1 dos orzamentos xerais da Comunidade Autónoma de Galicia para o exercicio 2018.
Santiago de Compostela, 5 de outubro de 2018
Programa I. Fomento e consolidación das asociacións de cooperativas e de sociedades laborais.
Aplicación: 09.40.324C.481.1.
Programa II. Fomento e consolidación das asociacións de centros especiais de emprego e empresas de inserción laboral.
Aplicación: 09.40.324C.481.1.
ORDE do 3 de outubro de 2018 pola que se modifica a oficina de Rexistro Auxiliar do Instituto Galego da Calidade Alimentaria, que pasa a denominarse Rexistro Auxiliar da Axencia Galega da Calidade Alimentaria, pertencente ao Sistema único de rexistro.
Vicepresidencia e Consellería de Presidencia, Administracións Públicas e Xustiza — III. Outras disposicións — 18/10/2018

O Decreto 191/2011, do 22 de setembro, de organización e funcionamento dos rexistros da Administración xeral e das entidades públicas instrumentais da Comunidade Autónoma de Galicia, dispón no seu artigo 8.2 que a creación, modificación ou supresión das oficinas de rexistro auxiliares se fará mediante orde da consellería competente en materia de administracións públicas, por proposta da consellería ou entidade correspondente, logo de informe da oficina de Rexistro Xeral.
No anexo I do Decreto 191/2011, do 22 de setembro, de organización e funcionamento dos rexistros da Administración xeral e das entidades públicas instrumentais da Comunidade Autónoma de Galicia (DOG núm. 196, do 13 de outubro), figura a listaxe inicial de oficinas de rexistro. A relación actualizada delas está á disposición da cidadanía no portal institucional www.xunta.es, segundo o previsto na disposición adicional segunda dese decreto.
Debido á nova denominación e cambio de dirección da Axencia Galega de Calidade Alimentaria, creada polo Decreto 52/2018, do 5 de abril, polo que se crea Axencia Galega de Calidade Alimentaria, xurdiu a necesidade de modificar a súa oficina de rexistro para reflectir a nova localización.
Polo exposto e en uso das facultades que me confiren os artigos 34.6 e 38 da Lei 1/1983, do 22 de febreiro, de normas reguladoras da Xunta e da súa Presidencia,
Artigo único.
Modificación dunha oficina de rexistro auxiliar
Modifícase a denominación e o enderezo do Rexistro Auxiliar do Instituto Galego da Calidade Alimentaria, que pasa a denominarse Rexistro Auxiliar da Axencia Galega da Calidade Alimentaria, sendo o seu novo enderezo, avenida do Camiño Francés, 10, baixo, 15781 Santiago de Compostela.
Disposición derradeira primeira. O establecido nesta orde non suporá incremento de gasto.
Disposición derradeira segunda. Esta orde producirá efectos o mesmo día da súa publicación no
Diario Oficial de Galicia
.
Nesa mesma data actualizarase para a cidadanía a relación de oficinas de rexistro auxiliar, existente na páxina web institucional.
Santiago de Compostela, 3 de outubro de 2018
DECRETO 129/2018, do 27 de setembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción de itinerario peonil e ciclista na PO-307, treito Deiro-ponte da Illa de Arousa (punto quilométrico 0+000-1+650) e PO-549, treito Tarrío-Cores (punto quilométrico 6+200-7+200), clave PO/16/101.06, no concello de Vilanova de Arousa.
Consellería de Infraestruturas e Mobilidade — III. Outras disposicións — 18/10/2018

Antecedentes:
Primeiro. O día 21 de abril de 2017 publicouse, no
Diario Oficial de Galicia
núm. 77, o anuncio do 11 de abril de 2017 polo que se somete ao trámite de información pública o proxecto de construción de itinerario peonil e ciclista na PO-307, treito Deiro-ponte da Illa de Arousa (p.q. 0+000-1+650) e PO-549, treito Tarrío-Cores (p.q. 6+200-7+200), clave PO/16/101.06, así como a relación individual de bens, dereitos e propietarios afectados polo proxecto referido.
Segundo. Despois da análise das alegacións, certificados e informes presentados, o 12 de setembro de 2018 apróbase o expediente de información pública e definitivamente o proxecto de construción de itinerario peonil e ciclista na PO-307, treito Deiro-ponte da Illa de Arousa (p.q. 0+000-1+650) e PO-549, treito Tarrío-Cores (p.q. 6+200-7+200), clave PO/16/101.06.
Este proxecto de construción ten por obxecto a execución dun itinerario peonil mediante a construción dunha senda peonil e algún treito de beirarrúas, que permitan incentivar o traspaso de usuarios de vehículos motorizados a usuarios de bicicletas e peóns, así como garantir unha circulación segura dos viandantes e ciclistas.
A competencia para a execución da expropiación forzosa, no ámbito das estradas non incorporadas á rede do Estado con itinerarios que se desenvolvan integramente no seu territorio corresponde á Comunidade Autónoma de Galicia, ao abeiro do número dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Corresponde ao Consello da Xunta de Galicia, como órgano equivalente ao Consello de Ministros no ámbito da Administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Mobilidade e logo da deliberación do Consello da Xunta de Galicia, na súa reunión do día vinte e sete de setembro de dous mil dezaoito,
Artigo único
Declarar, en concreto, a utilidade pública e a necesidade de urxente ocupación, para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción de itinerario peonil e ciclista na PO-307, treito Deiro-ponte da Illa de Arousa (p.q. 0+000-1+650) e PO-549, treito Tarrío-Cores (p.q. 6+200 -7+200), clave PO/16/101.06.
Santiago de Compostela, vinte e sete de setembro de dous mil dezaoito
RESOLUCIÓN do 20 de setembro de 2018, da Secretaría Xeral Técnica da Consellería de Economía, Emprego e Industria, pola que se dá publicidade aos convenios de colaboración subscritos por esta consellería no primeiro e segundo cuadrimestres do ano 2018.
Consellería de Economía, Emprego e Industria — III. Outras disposicións — 18/10/2018

O artigo 15.2 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro) impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Primeiro. Darlle publicidade á relación dos convenios subscritos pola Consellería de Economía, Emprego e Industria nos meses de xaneiro a agosto do ano 2018, que se incorpora como anexo I a esta resolución.
Segundo. Así mesmo, e para os efectos de completar a Resolución do 18 de xaneiro de 2018, da Secretaría Xeral Técnica da Consellería de Economía, Emprego e Industria, pola que se dá publicidade aos convenios de colaboración subscritos por esta consellería no terceiro cuadrimestre de 2017 (DOG núm. 24, do 2 de febreiro), dáse publicidade ao convenio de colaboración pendente de publicar subscrito no terceiro cuadrimestre de 2017 e que se incorpora como anexo II a esta resolución.
Santiago de Compostela, 20 de setembro de 2018
1. Convenios de colaboración subscritos pola Consellería de Economía, Emprego e Industria nos meses de xaneiro, febreiro, marzo e abril do ano 2018.
2. Convenios de colaboración subscritos pola Consellería de Economía, Emprego e Industria nos meses de maio, xuño, xullo e agosto do ano 2018.
RESOLUCIÓN do 3 de outubro de 2018, da Xefatura Territorial de Lugo, pola que se publica a Resolución do 21 de agosto de 2018, pola que se aproba a relación definitiva de admitidos/as como residentes no Complexo Residencial LUG, para o curso académico 2018/19.
Consellería de Política Social — III. Outras disposicións — 18/10/2018

No
Diario Oficial de Galicia
núm. 111, do 12 de xuño, publícase a Orde do 30 de maio de 2018 pola que se convocan prazas nas residencias xuvenís dependentes da Consellería de Política Social para o curso académico 2018/19, en réxime de concorrencia competitiva.
O número de prazas convocadas e a súa distribución por residencias son as seguintes:
De conformidade co disposto no artigo 45 da Lei 39/2015, do 1 de outubro, do procedemento administrativo común das administracións públicas, e nos artigos 7 e 11.5 da referida Orde do 30 de maio de 2018, que a resolución será obxecto de publicación no
Diario Oficial de Galicia
e na páxina web da Dirección Xeral de Xuventude, Participación e Voluntariado no enderezo http://xuventude.xunta.gal
Primeiro. Ordenar a publicación da Resolución definitiva do 21 de agosto de 2018 pola que se aproba a relación da lista de de admitidos/as e lista de agarda para o Complexo Residencial LUG de Lugo, para o curso académico 2018/2019, e na páxina web
http://xuventude.xunta.gal. O texto completo non se publica no
Diario Oficial de Galicia
na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.
Para o coñecemento íntegro da resolución, notificouse persoalmente a cada persoa interesada.
Segundo. A adxudicación de prazas vacantes con posterioridade á resolución realizarase, de ser o caso, de acordo co disposto no artigo 11.3 da orde de convocatoria.
Terceiro. A Resolución do 21 de agosto de 2018 pon fin á vía administrativa e contra ela pódese interpoñer recurso potestativo de reposición ante o mesmo órgano que a ditou, no prazo dun mes contado a partir do día seguinte ao da publicación da resolución, ou impugnalas directamente ante a orde xurisdicional contencioso-administrativa, no prazo de dous meses contados a partir do día seguinte ao da publicación da resolución (artigo 46.1 da Lei 29/1998, do 13 de xullo, reguladora da xurisdición contencioso-administrativa).
Lugo, 3 de outubro de 2018
CORRECCIÓN DE ERROS. Orde do 28 de xuño de 2018 pola que se aproba inicialmente a primeira revisión do Plan forestal de Galicia e se abre o trámite de información pública.
Consellería do Medio Rural — III. Outras disposicións — 06/07/2018

Advertido un erro na dita orde, publicada no Diario Oficial de Galicia número 128, do 5 de xullo de 2018, cómpre facer a seguinte rectificación:
Na páxina 32328, na data da sinatura, onde di: «Santiago de Compostela, 27 de xuño de 2018», debe dicir: «Santiago de Compostela, 28 de xuño de 2018».
RESOLUCIÓN do 13 de xuño de 2018, da Secretaría Xeral de Emprego, pola que se dispón a inscrición no rexistro do acordo da comisión paritaria do VI Convenio colectivo autonómico da asociación Aldeas Infantiles SOS Galicia polo que se actualizan as táboas salariais do ano 2018.
Consellería de Economía, Emprego e Industria — III. Outras disposicións — 06/07/2018

Visto o acordo da comisión paritaria do VI convenio colectivo autonómico da asociación Aldeas Infantiles SOS Galicia (código 82100112012018), polo que se actualizan as táboas salariais do ano 2018, que se subscribiu entre a representación empresarial e a representación dos traballadores, na xuntanza celebrada o 13 de abril de 2018, e de conformidade co disposto no artigo 90.2 e 3 do Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo, esta Secretaría Xeral de Emprego
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia (Regcon).
Segundo. Dispoñer a súa publicación no
Diario Oficial de Galicia
.
Santiago de Compostela, 13 de xuño de 2018
Reúnese en Vigo na sede da organización ás 10.00 horas, a mesa paritaria do VI Convenio colectivo da asociación Aldeas Infantiles SOS Galicia.
Asisten:
– Por parte dos traballadores:
• En calidade de titulares:
Rosa Mª Rivas Bouzón, Isabel Barrientos Álvarez, Marina Alonso García, Yolanda Gómez López e Concepción Rodríguez Rodríguez.
• En calidade de asesores:
Xosé Saiáns Torrado e Manuel Lage Alonso.
– Por parte da empresa:
• En calidade de titular:
María Jesús González Lorenzo.
• En calidad de asesora:
Miriam Blázquez Astorga.
Asúmense os seguintes acordos:
I. Aplicar un incremento con data para efectos do 1 de xaneiro de 2018 consistente no 2 % sobre todo os conceptos retributivos incluídos nas táboas de 2017 do Convenio colectivo de Aldeas Infantiles SOS Galicia.
II. No caso de que o índice de prezos ao consumo de 2018 supere ese 2 % ambas as dúas partes comprométense a negociar un incremento adicional para o citado ano.
III. Aldeas Infantiles SOS Galicia pon de manifesto o seu compromiso de garantir como retribución bruta mínima para todos os conceptos para os contratos a xornada completa a cantidade de 1.231,28 euros mensuais (a dita contía é minorada proporcionalmente no caso de contratos a tempo parcial). Queda fóra deste beneficio a categoría de auxiliar de oficios e o persoal da rede de captación.
IV. Facúltase a Miriam Blázquez co fin de que inicie todos os trámites necesarios para a publicación das táboas actualizadas, así como calquera outro trámite administrativo de carácter preceptivo.
ORDE do 8 de outubro de 2018 pola que se dispón o cesamento dun vogal do Consello de Administración da Autoridade Portuaria da Coruña.
Consellería do Mar — II. Autoridades e persoal — 19/10/2018

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30, atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, por proposta da presidenta do organismo público Portos do Estado,
O cesamento de Álvaro Mola Paulete como vogal representante da Administración xeral do Estado no Consello de Administración da Autoridade Portuaria da Coruña, agradecéndolle os servizos prestados.
Santiago de Compostela, 8 de outubro de 2018
DECRETO 130/2018, do 4 de outubro, polo que se aproba a agrupación voluntaria dos concellos de Porqueira e Calvos de Randín, da provincia de Ourense, para o sostemento en común do posto de secretaría-intervención.
Vicepresidencia e Consellería de Presidencia, Administracións Públicas e Xustiza — III. Outras disposicións — 19/10/2018

Os concellos de Porqueira e Calvos de Randín, nas respectivas sesións plenarias realizadas os días 24 de maio e 25 de xuño de 2018, respectivamente, acordaron aprobar definitivamente a agrupación dos ditos concellos para o sostemento en común da praza de secretaría-intervención e, en consecuencia, elevar o expediente á Xunta de Galicia para a súa aprobación.
Os concellos de Porqueira e Calvos de Randín teñen escasa poboación e recursos económicos limitados, o que aconsella a súa agrupación para lograr unha maior eficiencia e racionalidade dos recursos humanos. Esta agrupación constitúe unha medida de aforro económico sen a mínima perda de capacidade na xestión administrativa.
No expediente seguíronse os trámites previstos na normativa de aplicación: artigo 9 do Real decreto 128/2018, do 16 de marzo, polo que se regula o réxime xurídico dos funcionarios de Administración local con habilitación de carácter nacional; 165 e seguintes da Lei 5/1997, do 22 de xullo, de Administración local de Galicia, e 13 do Decreto 49/2009, do 26 de febreiro, sobre o exercicio das competencias da Comunidade Autónoma de Galicia respecto dos/das funcionarios/as con habilitación de carácter estatal.
Constan os informes favorables da Deputación Provincial de Ourense e da Delegación do Goberno en Galicia, segundo o disposto no artigo 167.c) da Lei 5/1997, do 22 de xullo, de Administración local de Galicia, e no artigo 13 do Decreto 49/2009, do 26 de febreiro, sobre o exercicio das competencias da Comunidade Autónoma de Galicia respecto dos/das funcionarios/as con habilitación de carácter estatal.
A competencia para a aprobación da agrupación corresponde á Xunta de Galicia, por proposta da consellería competente en materia de réxime local, segundo dispoñen o artigo 9 do Real decreto 128/2018, do 16 de marzo; o artigo 167 da Lei 5/1997, do 22 de xullo, de Administración local de Galicia; o artigo 15 da Lei 2/2015, do 29 de abril, de emprego público de Galicia, e o artigo 13 do Decreto 49/2009, do 26 de febreiro, sobre o exercicio das competencias da Comunidade Autónoma de Galicia respecto dos/das funcionarios/as con habilitación de carácter estatal.
Na súa virtude, por proposta do vicepresidente e conselleiro de Presidencia, Administracións Públicas e Xustiza, logo de deliberación do Consello da Xunta de Galicia na súa reunión do catro de outubro de dous mil dezaoito,
Aprobar a agrupación dos concellos de Porqueira e Calvos de Randín, na provincia de Ourense, para o sostemento en común dun posto único de secretaría-intervención, así como os estatutos polos que se rexerá a dita agrupación, que forman parte integrante do expediente.
Disposición derradeira
Este decreto producirá efectos desde a data da súa publicación no Diario Oficial de Galicia.
Santiago de Compostela, catro de outubro de dous mil dezaoito
RESOLUCIÓN do 1 de outubro de 2018, da Secretaría Xeral da Igualdade, pola que se dá publicidade ás axudas concedidas ao abeiro da Resolución do 3 de xullo de 2018 pola que se establecen as bases que rexerán a concesión de subvencións a entidades sen ánimo de lucro para o desenvolvemento de programas de inserción laboral dirixidos a mulleres en situación de violencia de xénero na Comunidade Autónoma de Galicia, cofinanciada polo programa operativo FSE Galicia 2014-2020, e se procede á súa convocatoria para os anos 2018 e 2019 (Diario Oficial de Galicia número 135, do 16 de xullo).
Vicepresidencia e Consellería de Presidencia, Administracións Públicas e Xustiza — III. Outras disposicións — 19/10/2018

En cumprimento do disposto no artigo 15 da Lei 9/2007, do 13 de xuño, de subvencións de Galicia,
Ordenar a publicación no
Diario Oficial de Galicia
das subvencións concedidas ao abeiro da Resolución do 3 de xullo de 2018, da Secretaría Xeral da Igualdade, pola que se establecen as bases que rexerán a concesión de subvencións a entidades sen ánimo de lucro para o desenvolvemento de programas de inserción laboral dirixidos a mulleres en situación de violencia de xénero na Comunidade Autónoma de Galicia, cofinanciada polo programa operativo FSE Galicia 2014-2020, e se procede á súa convocatoria para os anos 2018 e 2019 (DOG núm. 135, do 16 de xullo), que se indican no anexo, cun importe total concedido de 564.419,57 euros, con cargo á aplicación 05.11.313D.481.02 (código de proxecto 2015 00154), dos orzamentos xerais da Comunidade Autónoma de Galicia, de acordo coa seguinte distribución:
Ano 2018: 117.800,32 euros.
Ano 2019: 446.619,25 euros.
Esta convocatoria está financiada ao 80 % con fondos FSE do programa operativo de Galicia 2014-2020, obxectivo temático 9 «promover a inclusión social e loitar contra a pobreza e calquera forma de discriminación», prioridade de investimento 9.3 «loita contra toda forma de discriminación e promoción da igualdade de oportunidades», obxectivo específico 9.3.1 «Aumentar a integración socio-laboral das persoas pertencentes a colectivos máis vulnerables, a través de actuacións que fomenten a igualdade de xénero e a conciliación da vida persoal e laboral, evitando, pola súa vez, a discriminación múltiple».
Santiago de Compostela, 1 de outubro de 2018
RESOLUCIÓN do 3 de setembro de 2018 pola que se lles dá publicidade aos convenios de colaboración subscritos por esta institución no segundo cuadrimestre do ano 2018.
Consello de Contas de Galicia — III. Outras disposicións — 28/09/2018

O artigo 15.2 da Lei 1/2016, do 18 de xaneiro, de transparencia e bo goberno, establece que cada consellería ou entidade terá que remitir, para a súa publicación no Diario Oficial de Galicia, unha relación dos convenios subscritos referida ao cuadrimestre anterior, para os efectos de cumprir coas obrigas legais fixadas.
En consecuencia, e para dar cumprimento a esa obriga,
Darlle publicidade á relación dos convenios subscritos polo Consello de Contas de Galicia nos meses de maio, xuño, xullo e agosto do ano 2018, que se incorpora como anexo a esta resolución.
Santiago de Compostela, 3 de setembro de 2018
RESOLUCIÓN do 19 de setembro de 2018 pola que se dá publicidade ás axudas concedidas ao abeiro da Resolución do 4 de xaneiro de 2018 pola que se establecen as bases reguladoras para a concesión, en réxime de concorrencia competitiva, de subvencións a entidades locais para actuacións de mellora das infraestruturas turísticas, e se anuncia a convocatoria para o ano 2018.
Axencia Turismo de Galicia — III. Outras disposicións — 28/09/2018

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e no artigo 13.4 da Lei 4/2006, de 30 de xuño, de transparencia e boas prácticas na Administración pública galega, así como no artigo 23 das bases reguladoras da convocatoria,
Facer público no
Diario Oficial de Galicia
e na páxina web de Axencia Turismo de Galicia (http://turismo.xunta.es//) o resultado do proceso de concesión das subvencións previstas con cargo á aplicación orzamentaria 04.A2.761A.760.0, proxecto 2016 00002, crédito orzamentario 2.904.589,40 €, que figuran no anexo desta resolución, concedidas ao abeiro da Resolución do 4 de xaneiro da Axencia Turismo de Galicia pola que se establecen as bases reguladoras para a concesión, en réxime de concorrencia competitiva, de subvencións a entidades locais para actuacións de mellora das infraestruturas turísticas, e se anuncia a convocatoria para o ano 2018.
Santiago de Compostela, 19 de setembro de 2018
RESOLUCIÓN do 18 de setembro de 2018, da Secretaría Xeral Técnica da Consellería do Mar, pola que se dá publicidade dos convenios de colaboración subscritos no segundo cuadrimestre do ano 2018.
Consellería do Mar — III. Outras disposicións — 28/09/2018

O artigo 15 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro), impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios subscritos no cuadrimestre anterior.
En consecuencia, e para dar cumprimento a esa obriga,
Artigo único
Dar publicidade á relación dos convenios subscritos pola Consellería do Mar, nos meses de maio, xuño, xullo e agosto de 2018, que se incorpora no anexo a esta resolución.
Santiago de Compostela, 18 de setembro de 2018
RESOLUCIÓN do 3 de setembro de 2018, conxunta da Consellería de Cultura, Educación e Ordenación Universitaria e do Instituto Galego do Consumo e da Competencia, pola que se publica a relación dos premios aos proxectos de innovación educativa sobre consumo responsable Galicons-net.
Instituto Galego do Consumo e da Competencia — III. Outras disposicións — 13/09/2018

Mediante Resolución conxunta do 2 de febreiro de 2018 (DOG nº 40, do 26 de febreiro) convocáronse os premios de innovación educativa aos proxectos sobre consumo responsable Galicons-net.
Vista a proposta efectuada polo xurado mencionado no artigo 16 da citada resolución, relativa á selección dos traballos presentados segundo os criterios previstos no artigo 17, procede a súa publicación de conformidade coa mesma. Na súa virtude:
Primeiro. Declarar gañador do premio na categoría A (alumnado de segundo ciclo de educación infantil e de educación primaria), dotado coa contía de 1.500 euros, ao proxecto Consumo con xeito, realizado polo Colexio de Educación Primaria Virxe do Camiño.
Segundo. Declarar gañador do premio na categoría B (alumnado de educación secundaria obrigatoria), dotado coa contía de 1.500 euros, ao proxecto Merca cos nosos commercials, realizado polo Centro Público Integrado Domingo Fontán.
Terceiro. Declarar gañador do premio na categoría C (alumnado de bacharelato, de ciclos formativos de grao medio e de grao superior de formación profesional e de educación para persoas adultas), dotado coa contía de 1.500 euros, ao proxecto E ti… practicas un turismo responsable?, realizado polo Centro Integrado de Formación Profesional Manuel Antonio.
Cuarto. Declarar gañador do premio na categoría D (alumnado de educación especial), dotado coa contía de 1.500 euros, ao proxecto Ese anuncio… vai por min?, realizado polo Centro de Educación Especial de Vilagarcía de Arousa.
Santiago de Compostela, 3 de setembro de 2018
RESOLUCIÓN do 6 de setembro de 2018 pola que se amplían os prazos máximos para resolver e publicar a resolución do procedemento e para executar e solicitar o cobramento dos plans de internacionalización que rematan no ano 2018, establecidos na Resolución do 7 de decembro de 2017, pola que se lle dá publicidade ao acordo do Consello de Dirección, que aproba as bases reguladoras das axudas para a execución de accións de promoción exterior das empresas galegas (Galicia Exporta Empresas), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
Instituto Galego de Promoción Económica — III. Outras disposicións — 13/09/2018

No Diario Oficial de Galicia núm. 241, do 21 de decembro de 2017, publicouse a Resolución do 7 de decembro de 2017 pola que se lle dá publicidade ao acordo do Consello de Dirección, que aproba as bases reguladoras das axudas do Igape para a execución de accións de promoción exterior das empresas galegas (Galicia Exporta Empresas), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
No apartado quinto do resolvo establécense os prazos de duración do procedemento, de execución do plan de internacionalización e para solicitar o cobramento.
Así, establécese que o prazo máximo para resolver e publicar a resolución será o 14 de setembro de 2018.
E para aqueles plans de internacionalización, cuxo prazo máximo de execución sexa o 1 de outubro de 2018, o beneficiario deberá presentar a solicitude de cobramento como máximo o 1 de outubro de 2018.
Tendo en conta o elevado número de solicitudes recibidas faise necesario ampliar o prazo máximo de resolución e, por conseguinte, o prazo máximo para executar e solicitar o cobramento dos plans de internacionalización, cuxo prazo máximo de execución remata no 2018.
Por todo o anterior, de conformidade co disposto nos artigos 23 e 32 da Lei 39/2015, do 1 de outubro, do procedemento administrativo común das administracións públicas,
Artigo 1
Ampliar ata o 31 de outubro de 2018, inclusive, o prazo máximo para resolver e publicar a resolución e ampliar ata o 9 de novembro de 2018 o prazo máximo de execución para as solicitudes con accións para realizar ata esta data (orzamento 2018), última data admisible neste caso para a facturación e pagamento así como para a solicitude de cobramento, previstos no apartado quinto do resolvo da Resolución de 7 de decembro de 2017, pola que se lle dá publicidade ao acordo do Consello de Dirección, que aproba as bases reguladoras das axudas do Igape para a execución de accións de promoción exterior das empresas galegas (Galicia Exporta Empresas), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
Artigo 2
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de setembro de 2018
CORRECCIÓN DE ERROS. Decreto 80/2018, do 21 de xuño, polo que se establece o currículo do ciclo formativo de grao superior correspondente ao título de técnico superior en Promoción de Igualdade de Xénero.
Consellería de Cultura, Educación e Ordenación Universitaria — I. Disposicións xerais — 14/08/2018

Advertido erro no decreto citado, publicado no Diario Oficial de Galicia número 154, do 13 de agosto de 2018, cómpre facer a seguinte corrección:
Na páxina 37547, onde di:
«• RA4. Desenvolve estratexias de intervención en violencia de xénero, tendo en conta a relación entre as características da situación e o protocolo establecido.
– CA4.1. Identificouse o papel da mediación na violencia de xénero.
– CA4.2. Identificáronse os protocolos para actuar en situacións de violencia de xénero.
– CA4.3. Establecéronse os protocolos de intervención en casos de violencia de xénero.
– CA4.4. Valorouse o papel do/da profesional en situacións de violencia de xénero.
– CA4.5. Caracterizáronse os protocolos de intervención familiar en casos de violencia de xénero.
– CA4.6. Seleccionouse o servizo idóneo para cada momento do itinerario de asesoramento integral ás vítimas, e indicáronse os pasos que cumpra seguir.
– CA4.7. Xustificouse o acompañamento da vítima ao servizo especializado prioritario.
– CA4.8. Xustificouse o cumprimento das normas e dos criterios establecidos no protocolo de actuación no trato dispensado ás persoas que sufriran violencia de xénero».
Debe dicir:
«• RA4. Desenvolve estratexias de intervención en violencia de xénero, tendo en conta a relación entre as características da situación e o protocolo establecido.
– CA4.1. Identificáronse os protocolos para actuar en situacións de violencia de xénero.
– CA4.2. Establecéronse os protocolos de intervención en casos de violencia de xénero.
– CA4.3. Valorouse o papel do/da profesional en situacións de violencia de xénero.
– CA4.4. Caracterizáronse os protocolos de intervención familiar en casos de violencia de xénero.
– CA4.5. Seleccionouse o servizo idóneo para cada momento do itinerario de asesoramento integral ás vítimas, e indicáronse os pasos que cumpra seguir.
– CA4.6. Xustificouse o acompañamento da vítima ao servizo especializado prioritario.
– CA4.7. Xustificouse o cumprimento das normas e dos criterios establecidos no protocolo de actuación no trato dispensado ás persoas que sufriron violencia de xénero».
RESOLUCIÓN do 20 de xullo de 2018 de renuncia e nomeamento de persoas membros do Comité Autonómico de Ética de Investigación de Galicia.
Consellería de Sanidade — II. Autoridades e persoal — 01/08/2018

A presidenta do Comité Autonómico de Ética de Investigación de Galicia –CAEIG– envía o 12.7.2018 un escrito á Secretaría Xeral Técnica da Consellería de Sanidade en que comunica a renuncia por petición propia de Manuel Portela Romero, e propón o nomeamento de Mª Belén Pérez Marcos como membro e vicesecretaria do CAEIG.
Antecedentes:
O Decreto 63/2013, do 11 de abril, regula os comités de ética de investigación clínica de Galicia. No relativo á súa composición, o artigo 5.4 sinala que os membros deste comité «serán designados/as e nomeados/as pola persoa titular da consellería competente en materia de sanidade, por proposta da Secretaría Xeral Técnica, garantindo en todo caso a representación equilibrada entre homes e mulleres».
En aplicación do que dispón este artigo, mediante a Resolución do 17 de setembro de 2013, que se publicou no DOG núm. 181, do 23 de setembro, concedeuse a acreditación do Comité Autonómico de Ética de Investigación de Galicia, estableceuse a súa sede e nomeáronse como membros ás persoas que se relacionaban no seu anexo. Entre elas figuraban:
– Manuel Portela Romero, médico especialista en Medicina de Familia e Comunitaria procedente da Xerencia de Xestión Integrada de Santiago de Compostela.
– Manuel Vázquez Lago, médico especialista en Medicina Preventiva e Saúde Pública, en calidade de vicesecretario.
Consideracións legais e técnicas:
O número 7 do artigo 5 do arriba citado Decreto 63/2013, do 11 de abril, dispón que «o nomeamento se efectuará por un período coincidente co de vixencia da acreditación do comité, aínda que poderá ser revogado ben por solicitude de baixa da persoa interesada, ben por se teren modificado as circunstancias que motivaron a súa designación de modo que supoña a perda dos requisitos para integrar o comité, ou ben por incumprimento notorio das súas funcións, a criterio do comité, e logo de audiencia do/a interesado/a».
Logo de ver o que se expuxo, e de acordo coa proposta que efectuou a Secretaría Xeral Técnica desta consellería,
Revogar o nomeamento de Manuel Portela Romero, por petición propia, como membro do Comité Autonómico de Ética de Investigación de Galicia.
Así mesmo, nomear a Mª Belén Pérez Marcos, procedente da Dirección Xeral de Asistencia Sanitaria, como membro e como vicesecretaria do comité en substitución, nesta condición, de Manuel Vázquez Lago, quen, non obstante, continúa como membro.
Santiago de Compostela, 20 de xullo de 2018
RESOLUCIÓN do 6 de setembro de 2018 pola que se publica o resultado da novena edición dos premios Agader ás iniciativas de desenvolvemento rural.
Axencia Galega de Desenvolvemento Rural — III. Outras disposicións — 17/09/2018

Mediante a Resolución do 3 de maio de 2018 convocouse a novena edición dos premios Agader ás iniciativas de desenvolvemento rural e aprobáronse as súas bases reguladoras (DOG núm. 94, do 18 de maio).
Para financiar esta convocatoria existía un crédito de 80.000 € que se imputou ás contas orzamentarias 13 A1 712A 770.0 e 13 A1 712A 781.0.
O artigo 15 da Lei 9/2007, do 13 xuño, de subvencións de Galicia, dispón que o órgano concedente publicará no Diario Oficial de Galicia as subvencións concedidas.
De acordo co anterior
Publicar no
Diario Oficial de Galicia
o resultado da novena edición dos Premios Agader ás iniciativas de desenvolvemento rural, convocada mediante a Resolución do 3 de maio de 2018.
Santiago de Compostela, 6 de setembro de 2018
RESOLUCIÓN do 30 de agosto de 2018 pola que se dá publicidade do acordo de constitución do Consello Reitor da Axencia Galega da Calidade Alimentaria.
Consellería do Medio Rural — III. Outras disposicións — 17/09/2018

O Decreto 52/2018, do 5 de abril, polo que se crea a Axencia Galega da Calidade Alimentaria e se aproban os seus estatutos (DOG núm. 102, do 30 de maio) entrou en vigor o 30 de maio de 2018.
A disposición adicional primeira do citado decreto establece que a constitución da Axencia Galega da Calidade Alimentaria se producirá coa celebración da sesión constitutiva do Consello Reitor, que terá lugar dentro do prazo de tres meses desde a súa entrada en vigor.
A nova axencia subrógase en todas as relacións xurídicas, os bens, dereitos e obrigas do Instituto Galego da Calidade Alimentaria, asumindo as súas competencias e funcións legalmente atribuídas.
Na súa virtude e logo de convocatoria pola conselleira do Medio Rural, o Consello Reitor da Axencia Galega da Calidade Alimentaria celebrou a súa sesión constitutiva o día 29 de agosto de 2018, polo que esta consellería
Dar publicidade ao acordo do Consello Reitor da Axencia Galega da Calidade Alimentaria, adoptado o día 29 de agosto de 2018, polo que se declara formalmente constituído o Consello Reitor da Axencia Galega da Calidade Alimentaria.
Santiago de Compostela, 30 de agosto de 2018
RESOLUCIÓN do 1 de agosto de 2018, da Secretaría Xeral da Igualdade, pola que se amplía a dotación orzamentaria da Resolución do 12 de decembro de 2017, da Secretaría Xeral da Igualdade, pola que se convoca para o ano 2018 a prestación periódica para mulleres que sofren violencia de xénero prevista no artigo 39 da Lei 11/2007, do 27 de xullo, galega para a prevención e o tratamento integral da violencia de xénero, modificada pola Lei 12/2016, do 22 de xullo.
Vicepresidencia e Consellería de Presidencia, Administracións Públicas e Xustiza — III. Outras disposicións — 08/08/2018

No
Diario Oficial de Galicia
do 2 de xaneiro de 2018 publicouse a Resolución do 12 de decembro de 2017, da Secretaría Xeral da Igualdade, pola que se convoca para o ano 2018 a prestación periódica para mulleres que sofren violencia de xénero prevista no artigo 39 da Lei 11/2007, do 27 de xullo, galega para a prevención e o tratamento integral da violencia de xénero, modificada pola Lei 12/2016, do 22 de xullo.
No artigo 2 da antedita resolución establécese que o crédito asignado para atender as solicitudes que se aproben, que se imputan á aplicación orzamentaria 05.11.313D.480.0 (código de proxecto 2014 00180), ascende a 1.600.000 euros para o ano 2018, e 2.100.000 euros do ano 2019 para o financiamento das axudas que, pola súa duración, xeren dereitos económicos das beneficiarias durante o exercicio seguinte. Este crédito, segundo o establecido no dito artigo, poderá ser ampliado cando o aumento veña derivado da súa previsión legal ou dalgún dos supostos previstos no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Por outra banda, o artigo 7.1.h), da Lei 8/2017, do 26 de decembro, de orzamentos xerais da Comunidade Autónoma de Galicia para o ano 2018, dispón que con independencia dos supostos previstos no punto 1 do artigo 64 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, terán excepcionalmente condición de ampliables os créditos incluídos na aplicación 05.11.313D.480.0, destinados ao pagamento de axudas directas a mulleres vítimas de violencia de xénero.
Na data actual, dado o volume de solicitudes presentadas desta axuda e que non poden ser atendidas polo esgotamento do crédito inicialmente asignado, así como as necesidades das posibles beneficiarias, resulta necesario incrementar a dotación orzamentaria destinada a estas axudas.
Por todo o exposto e no uso das facultades que teño atribuídas,
Artigo único
Primeiro. Amplíase a dotación orzamentaria asignada para a concesión das axudas económicas de carácter periódico de apoio ás mulleres que sofren violencia de xénero na contía de 958.927,30 euros para o exercicio corrente, con cargo á partida orzamentaria 05.11.313D.480.0 (código de proxecto 2014 00180).
Segundo. Esta modificación non afecta o prazo establecido na referida resolución para a presentación de solicitudes.
Disposición derradeira
Esta resolución entrará en vigor o mesmo día da súa publicación no
Diario Oficial de Galicia.
Santiago de Compostela, 1 de agosto de 2018
CORRECCIÓN DE ERROS. Resolución do 13 de xullo de 2018, da Secretaría Xeral para o Deporte, pola que se establecen as bases reguladoras para a concesión de bolsas, en réxime de concorrencia competitiva, de tecnificación e rendemento deportivo para o Centro Galego de Tecnificación Deportiva para a tempada 2018/2019, e se procede á súa convocatoria.
Vicepresidencia e Consellería de Presidencia, Administracións Públicas e Xustiza — III. Outras disposicións — 08/08/2018

Advertido un erro na dita resolución, publicada no
Diario Oficial de Galicia
número 141, do 24 de xullo de 2018, cómpre facer as seguintes rectificacións:
Na páxina 34684, anexo I, onde di: «Relación, por orde de preferencia, de deportistas propostos para o curso 2017/18. Reflectir tanto os que renovan praza como as novas incorporacións.», debe dicir: «Relación, por orde de preferencia, de deportistas propostos para o curso 2018/19. Reflectir tanto os que renovan praza como as novas incorporacións.».
Na páxina 34686, anexo II, onde di: «5. Competicións de referencia en 2017.», debe dicir: «5. Competicións de referencia en 2018.» e «6. Competicións de referencia en 2018.», debe dicir: «6. Competicións de referencia en 2019.».
Na páxina 34695, anexo IV, onde di: «1. Coñecer e aceptar todas as funcións xerais encomendadas como persoa adestradora responsable da sección deportiva no curso 2017/18.», debe dicir: «1. Coñecer e aceptar todas as funcións xerais encomendadas como persoa adestradora responsable da sección deportiva no curso 2018/19.».
Na páxina 34696, anexo V, onde di: «1. Coñecer e aceptar todas as funcións xerais encomendadas como persoa adestradora responsable dun grupo de adestramento no curso 2017/18.», debe dicir: «1. Coñecer e aceptar todas as funcións xerais encomendadas como persoa adestradora responsable dun grupo de adestramento no curso 2018/19.».
CORRECCIÓN DE ERROS. Resolución do 8 de maio de 2018, da Dirección Xeral de Patrimonio Natural, pola que se determinan as épocas hábiles de caza, as medidas de control por danos e os réximes especiais por especies durante a tempada 2018/19.
Consellería de Medio Ambiente e Ordenación do Territorio — III. Outras disposicións — 07/08/2018

Advertido un erro material na Resolución do 8 de maio de 2018, da Dirección Xeral de Patrimonio Natural, pola que se determinan as épocas hábiles de caza, as medidas de control por danos e os réximes especiais por especies durante a tempada 2018/19, publicada no
Diario Oficial de Galicia
número 102, do 30 de maio de 2018, cómpre modificar na páxina 26594 o anexo IV da citada resolución e incluír os concellos de Allariz, Sandiás, Sarreaus, Xinzo de Limia e Leiro da provincia de Ourense.
O texto do referido anexo IV queda substituído, en consecuencia, polo seguinte: